রিগ্রেশনের সবচেয়ে প্রাচীনতম রূপ ছিল লঘিষ্ঠ বর্গ পদ্ধতি, যেটি ১৮০৫ সালে লেজাঁদ্রে ("Legendre"), এবং ১৮০৯ সালে গাউস কর্তৃক প্রকাশিত হয়। লেজাঁদ্রে ও গাউস উভয়ই, জ্যোতির্বৈজ্ঞানিক পর্যবেক্ষণ থেকে, সূর্যের চারপাশের বস্তুসমূহের কক্ষপথ (অধিকাংশই ধূমকেতু, কিন্তু পরবর্তীকালে ঐ সময়ে নতুন আবিষ্কৃত কিছু ক্ষুদ্র গ্রহও ছিল) নির্ণয়ের সমস্যার ক্ষেত্রে এই পদ্ধতি প্রয়োগ করেছিলেন। ১৮২১ সালে গাউস এই লঘিষ্ঠ বর্গ তত্ত্বের আরও উন্নত রূপ প্রকাশ করেন, যার মধ্যে গাউস-মার্কভ তত্ত্বের একটি রূপও অন্তর্ভুক্ত ছিল।

১৯শ শতকে একটি জৈবিক ঘটনার বর্ণনা করতে “রিগ্রেশন” শব্দটি প্রথম প্রবর্তন করেন ফ্রান্সিস গল্টন ("Francis Galton")। ঘটনাটি ছিল যে, দীর্ঘকায় পূর্বপুরুষ থেকে তাদের উত্তসূরিদের দৈর্ঘ্য ক্রমশ হ্রাস পেয়ে সাধারণ গড়পরতা মানের দিকে ধাবিত হতে থাকে (এ ঘটনা গড়ের দিকবর্তী রিগ্রেশন নামেও পরিচিত)। গল্টনের কাছে রিগ্রেশনের শুধুমাত্র জীববৈজ্ঞানিক অর্থই ছিল, কিন্তু পরবর্তীকালে উডনি ইউল এবং কার্ল পিয়ারসন তার কাজকে পরিসংখ্যানগত প্রেক্ষাপট হতে আরও সাধারণভাবে বিস্তৃত করেন। ইউল ও পিয়ারসনের কাজে, প্রতিক্রিয়া ও ব্যাখ্যামূলক চলকের যুগ্ম-বণ্টন গাউসীয় বলে ধরা হয়। এই স্বতঃসিদ্ধটি রোনাল্ড ফিশারের এর ১৯২২ ও ১৯২৫ এর কাজের প্রেক্ষিতে দুর্বল হয়ে যায়। ফিশার ধরে নেন যে, প্রতিক্রিয়া চলকের শর্তাধীন-বণ্টন গাউসীয় প্রকৃতির, কিন্তু যুগ্ম-বণ্টন তেমন নাও হতে পারে। এদিক থেকে ফিশারের অনুমান, ১৮২১ সালে প্রকাশিত গাউসের সূত্রায়নের কাছাকাছি।

বিংশ শতকের পঞ্চাশ ও ষাটের দশকের দিকে, অর্থনীতিবীদগণ রিগ্রেশন গণনার জন্য তড়িৎ-যান্ত্রিক ("electro-mechanical") ডেস্ক “ক্যালকুলেটর” ব্যবহার করতেন। ১৯৭০ এর আগে, একটি রিগ্রেশনের ফলাফল পাওয়ার জন্য কখনো কখনো ২৪ ঘণ্টা পর্যন্ত সময় লাগতো।

রিগ্রেশন পদ্ধতি এখনো সক্রিয় গবেষণার একটি ক্ষেত্র। সাম্প্রতিক দশকগুলোতে, বলিষ্ঠ রিগ্রেশনের ("robust" "regression") জন্য নতুন পদ্ধতির বিকাশ ঘটেছে- যে সব রিগ্রেশনে পরস্পর অন্বিত প্রতিক্রিয়া যেমন, সময় ধারা ও ক্রমবৃদ্ধির বক্ররেখা অন্তর্ভুক্ত থাকে, যে রিগ্রেশনে সূচক (স্বাধীন চলক) বা প্রতিক্রিয়া চলকসমূহ হচ্ছে বক্ররেখা, চিত্র, লেখচিত্র, অথবা অন্য কোন জটিল উপাত্ত বস্তু, যে রিগ্রেশন পদ্ধতিতে বিভিন্ন ধরনের উপাত্ত উপস্থিত থাকে না, অপরামিতিক রিগ্রেশন, বেইজীয় রিগ্রেশন পদ্ধতি, যে সব রিগ্রেশনে সূচক-চলকের পরিমাপে ত্রুটি থাকে, যে সব রিগ্রেশনে পর্যবেক্ষণের তুলনায় সূচক-চলকের সংখ্যা বেশি, এবং যে সব রিগ্রেশনের সাথে কার্যকারণ সম্পর্ক থাকে।

সীমাবদ্ধ অধীন চলক
ইতিহাস
সফটওয়্যার
শক্তি এবং নমুনার আকার গণনা